PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/052	Bratislava 13. decembra 2011	

Protimonopolný úrad Slovenskej republiky, odbor koncentrácií v správnom konaní č. 0028/OK/2011 začatom dňa 26.09.2011 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom PENTA INVESTMENTS LIMITED, so sídlom Agias Fylaxeos & Polygnostou, 212, C & I CENTER, 2nd floor, P.C. 3082 Limassol, Cyprus, zapísaná v registri spoločností Cyperskej republiky pod. č. HE 158996 prostredníctvom splnomocnenej spoločnosti Advokátska kancelária JUDr. Katarína Segečová, s.r.o., so sídlom Einsteinova 25, 851 01 Bratislava, IČO 36 793 396, v mene ktorej koná JUDr. Katarína Segečová, advokát, vo veci koncentrácie podnikateľov PENTA INVESTMENTS LIMITED, so sídlom Agias Fylaxeos & Polygnostou, 212, C & I CENTER, 2nd floor, P.C. 3082 Limassol, Cyprus, M.U.S.P., a.s. so sídlom 301 00 Plzeň, Skvrňany, Podnikatelská 1094/15, Česká republika, IČO: 252 44 523, P.S.TRANS a.s., so sídlom 140 00 Praha 4, Ohradní 61 č.p. 1394, Česká republika, IČO: 271 74 999, PROPERTY – Jateční a.s., so sídlom 118 00 Praha 1, Malá Strana, U Lužického semináře 97/18, Česká republika, IČO: 270 89 720 a SCHNEIDER – GROUP, a.s., so sídlom 304 12 Plzeň, okres Plzeň-město, Podnikatelská 1094/15, Česká republika, IČO: 252 16 970 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní nepriamej výlučnej kontroly podnikateľa PENTA INVESTMENTS LIMITED, so sídlom Agias Fylaxeos & Polygnostou, 212, C & I CENTER, 2nd floor, P.C. 3082 Limassol, Cyprus nad podnikom podnikateľov M.U.S.P., a.s. so sídlom 301 00 Plzeň, Skvrňany, Podnikatelská 1094/15, Česká republika, IČO: 252 44 523, P.S.TRANS a.s., so sídlom 140 00 Praha 4, Ohradní 61 č.p. 1394, Česká republika, IČO: 271 74 999, PROPERTY – Jateční a.s., so sídlom 118 00 Praha 1, Malá Strana, U Lužického semináře 97/18, Česká republika, IČO: 270 89 720 a SCHNEIDER – GROUP, a.s., so sídlom 304 12 Plzeň, okres Plzeň-město, Podnikatelská 1094/15, Česká republika, IČO: 252 16 970, prostredníctvom svojej dcérskej spoločnosti REMOBO HOLDINGS LIMITED, so sídlom Kyriakou Matsi, 16, EAGLE HOUSE, 10. poschodie, Agioi Omologites, P.C. 1082, Nikózia, Cyprus na základe Zmluvy o odplatnom prevode listinných cenných papierov, uzatvorenej dňa 14.09.2011 medzi predávajúcim - Robert Schneider, bytom [.......................................................] a kupujúcim - spoločnosť REMOBO HOLDINGS LIMITED, so sídlom Kyriakou Matsi, 16, EAGLE HOUSE, 10. poschodie, Agioi Omologites, P.C. 1082, Nikózia, Cyprus, ktorá je priamo výlučne kontrolovaná spoločnosťou PENTA INVESTMENTS LIMITED, so sídlom Agias Fylaxeos & Polygnostou, 212, C & I CENTER, 2nd floor, P.C. 3082 Limassol, Cyprus. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 26.09.2011 doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), zaevidované pod č. 3693/2011, v ktorom spoločnosť PENTA INVESTMENTS LIMITED, so sídlom Agias Fylaxeos & Polygnostou, 212, C & I CENTER, 2nd floor, P.C. 3082 Limassol, Cyprus, zapísaná v registri spoločností Cyperskej republiky pod. č. HE 158996 (ďalej len „Penta“) prostredníctvom splnomocnenej spoločnosti Advokátska kancelária JUDr. Katarína Segečová, s.r.o., so sídlom Einsteinova 25, 851 01 Bratislava, v mene ktorej koná JUDr. Katarína Segečová, advokát, (ďalej len „právny zástupca“) oznamuje koncentráciu spočívajúcu v získaní nepriamej výlučnej kontroly spoločnosťou Penta nad podnikmi spoločnosti M.U.S.P., a.s. so sídlom 301 00 Plzeň, Skvrňany, Podnikatelská 1094/15, Česká republika, IČO: 252 44 523 (ďalej len „Musp“), P.S.TRANS a.s., so sídlom 140 00 Praha 4, Ohradní 61 č.p. 1394, Česká republika, IČO: 271 74 999 (ďalej len „Trans“), PROPERTY – Jateční a.s., so sídlom 118 00 Praha 1, Malá Strana, U Lužického semináře 97/18, Česká republika, IČO: 270 89 720 (ďalej len „Property“) a SCHNEIDER – GROUP, a.s., so sídlom 304 12 Plzeň, okres Plzeň-město, Podnikatelská 1094/15, Česká republika, IČO: 252 16 970 (ďalej len „Schneider“), prostredníctvom svojej dcérskej spoločnosti REMOBO HOLDINGS LIMITED, so sídlom Kyriakou Matsi, 16, EAGLE HOUSE, 10. poschodie, Agioi Omologites, P.C. 1082, Nikózia, Cyprus (ďalej len „Remobo“) na základe Zmluvy o odplatnom prevode listinných cenných papierov (ďalej len „Zmluva“), uzatvorenej dňa 14.09.2011 medzi predávajúcim - Robert Schneider, bytom [..........................................................] (ďalej len „Robert Schneider“) a kupujúcim - spoločnosť Remobo, ktorá je priamo výlučne kontrolovaná spoločnosťou Penta.

2.	Predmetné oznámenie koncentrácie doplnil oznamovateľ koncentrácie listom zaevidovaným úradom pod č. 3786/2011 dňa 03.10.2011.

3.	Na základe Oznámenia koncentrácie sa dňa 26.09.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania 0028/OK/2011, o čom úrad informoval oznamovateľa koncentrácie listom č. 3865/2011 zo dňa 10.10.2011.

4.	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom č. 3865/2011 zo dňa 10.10.2011 vyzval oznamovateľa koncentrácie na doplnenie predmetného oznámenia koncentrácie.

5.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listom zaevidovanými úradom pod č. 4135/2011 zo dňa 24.10.2011.

6.	Doručením listu č. 4135/2011 sa oznámenie predmetnej koncentrácie stalo podľa § 10 ods. 12 zákona v spojení s Vyhláškou úplným a dňa 25.10.2011 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom č. 4332/2011 zo dňa 04.11.2011.

7.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 03.10.2011.

8.	Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

I. Podnikatelia

9.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Penta

10.	Penta je súčasťou holdingovej štruktúry spoločností Penta (ďalej ako „skupina Penta“), ktorá bola založená v roku 1994. Skupina Penta pôsobí v sektoroch private equity a v realitnom developmente. Zameriava sa na segmenty administratívy, maloobchodu a voľnočasových aktivít, ako aj na prípravu územia pre nové projekty. Penta pôsobí vo viac než desiatich krajinách Európy a má svoje zastúpenie v Prahe, Bratislave, Varšave, Limassole a Amsterdame.

11.	Penta je vlastníkom investičného portfólia skupiny Penta. Spoločnosti skupiny Penta sú organizované v holdingovej štruktúre. Presný zoznam spoločností patriacich do skupiny Penta bol oznamovateľom koncentrácie označený ako obchodné tajomstvo a je súčasťou spisového materiálu.

12.	Na území SR spoločnosť Penta pôsobí napríklad v nasledujúcich oblastiach: bankovníctvo, lekárenská starostlivosť, ambulantná zdravotná starostlivosť, facility manažment, výroba a predaj okien a dverí, chovateľské potreby a potravinárstvo. Spoločnosť Penta na území SR má zriadenú organizačnú zložku PENTA INVESTMENTS LIMITED o.z., Digital Park II, Einsteinova 25, 851 01 Bratislava, IČO: 36 678 201. Vo vyššie uvedených oblastiach pôsobí prostredníctvom viacerých spoločností. V rámci potravinárskeho priemyslu pôsobí Penta na území Slovenskej republiky hlavne v mäsovom priemysle. Prostredníctvom  spoločností MECOM GROUP s.r.o. so sídlom Poľná 4, 066 01 Humenné (ďalej len „Mecom Group“) a MECOM TRADE, spol. s r.o., so sídlom Poľná 4, 066 01 Humenné (ďalej len „Mecom Trade“) pôsobí v oblasti spracovania a veľkoobchodného predaja bravčového a hovädzieho mäsa a mäsových výrobkov z bravčového, hovädzieho a hydinového mäsa na jednej strane ako aj maloobchodného predaja bravčového, hovädzieho a hydinového mäsa a mäsových výrobkov z bravčového, hovädzieho a hydinového mäsa na druhej strane. 

13.	Vzhľadom na vyššie uvedené, spoločnosť Penta je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda spoločnosť Penta je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona. 

Musp, Trans, Property a Schneider

14.	Musp je akciová spoločnosť zapísaná v obchodnom registri Krajského súdu v Plzni, oddiel B, vložka č. 855.

15.	Predmetom činnosti spoločnosti je sprostredkovanie obchodu v oblasti nákupu a predaja tovaru a služieb, špecializovaný maloobchod, činnosť podnikateľských, finančných, organizačných a ekonomických poradcov, ako aj mäsiarstvo a údenárstvo. 

16.	Trans je akciová spoločnosť zapísaná v obchodnom registri Krajského súdu v Prahe, oddiel B, vložka č. 9520.

17.	Predmetom činnosti spoločnosti je o. i. oprava cestných vozidiel a cestná motorová nákladná doprava (vnútroštátna aj medzinárodná).

18.	Property je akciová spoločnosť zapísaná v obchodnom registri Krajského súdu v Prahe, oddiel B, vložka č. 8919.

19.	Predmetom činnosti spoločnosti je prenájom nehnuteľností, bytov a nebytových priestorov, ako aj mäsiarstvo a údenárstvo.

20.	Schneider je akciová spoločnosť zapísaná v obchodnom registri Krajského súdu v Plzni, oddiel B, vložka č. 685.

21.	Predmetom činnosti spoločnosti je o. i. špecializovaný maloobchod, činnosť podnikateľských, finančných, organizačných a ekonomických poradcov, ako aj mäsiarstvo a údenárstvo. Schneider pôsobí na území Slovenskej republiky prostredníctvom spoločnosti Masokombinát Plzeň s.r.o., Americká 68, 301 50 Plzeň, Česká republika (ďalej len „Masokombinát“), v ktorej je jediným spoločníkom.

22.	Z vyššie uvedených skutočností vyplýva, že Musp,  Trans, Property a Schneider sú právnickými osobami, ktorých činnosti a konania súvisia s hospodárskou súťažou, a teda sú podnikateľmi v zmysle § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.

II. Forma koncentrácie

23.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

24.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

25.	Úrad po preskúmaní Oznámenia koncentrácie zistil, že 14.09.2011 bola uzavretá Zmluva, na základe ktorej nadobudne podnikateľ Penta 100 % podiel na základnom imaní a hlasovacích právach spoločností Musp,  Trans, Property a Schneider.

26.	Z Oznámenia koncentrácie ďalej vyplýva, že pred uzatvorením predmetnej zmluvy vykonával výlučnú kontrolu nad podnikom podnikateľov Musp,  Trans, Property a Schneider pán Robert Schneider.

27.	Úrad zistil, že uzavretím Zmluvy získa podnikateľ Penta prostredníctvom svojej dcérskej spoločnosti Remobo nepriamu výlučnú kontrolu nad podnikom podnikateľov Musp,  Trans, Property a Schneider a teda uzavretím Zmluvy v danom prípade došlo k vzniku koncentrácie podľa § 9 ods. 1 písm. b) zákona.

III. Účastníci správneho konania a koncentrácie

28.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

29.	Na základe vyššie uvedeného úrad zistil, že účastníkom správneho konania je podnikateľ Penta, ktorý na základe Zmluvy získa nepriamu výlučnú kontrolu nad podnikom podnikateľov Musp,  Trans, Property a Schneider.

30.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

31.	V prípade predmetnej koncentrácie je teda účastníkom koncentrácie podnikateľ Penta na strane nadobúdateľa kontroly a podnikatelia Musp,  Trans, Property a Schneider, nad ktorými je nepriama kontrola získavaná. 

IV. Koncentrácia podliehajúca kontrole úradu

32.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

33.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

34.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

35.	Vychádzajúc z podkladov predložených v oznámení koncentrácie úrad zistil, že podnikateľ Penta dosiahol za uzavreté účtovné obdobie predchádzajúce vzniku koncentrácie celkový obrat na území Slovenskej republiky vyšší ako 19 000 000 eur a dvaja ďalší účastníci koncentrácie Musp a Schneider dosiahli za uzavreté účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur.

36.	Z vyššie uvedeného vyplýva, že účastníci koncentrácie presiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

37.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje na tomto mieste neuvádza a sú súčasťou spisového materiálu.

V. Relevantné trhy a dopad koncentrácie na hospodársku súťaž

38.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

39.	Úrad pri definovaní relevantných trhov vychádzal z podkladov a informácií predložených v priebehu správneho konania účastníkom konania, ako aj z informácií získaných z predchádzajúcej činnosti úradu.

40.	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

41.	Pri vymedzení relevantných trhov z tovarového hľadiska úrad vychádza z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia.
 
42.	Z predložených informácií a podkladov úrad zistil, že aktivity účastníkov koncentrácie sa prekrývajú v rámci mäsového priemyslu. Podnikateľ Penta je aktívny na území SR prostredníctvom nasledujúcich spoločností: Mecom Group, Mecom Trade a Debreceni Csoport Húsipari Kft., so sídlom 5000 Szolnok, Vágóhíd u. 60, Maďarsko (ďalej len „Debreceni“). Ako je vyššie uvedené spoločnosť Mecom Group pôsobí v oblasti spracovania a veľkoobchodného predaja bravčového a hovädzieho mäsa a mäsových výrobkov z bravčového, hovädzieho a hydinového mäsa a spoločnosť Mecom Trade pôsobí v oblasti maloobchodného predaja bravčového, hovädzieho a hydinového mäsa, ako aj mäsových výrobkov z bravčového, hovädzieho a hydinového mäsa. Debreceni pôsobí v oblasti dovozu mäsových výrobkov z bravčového, hovädzieho a hydinového mäsa.

43.	Z nadobúdaných spoločností na území Slovenskej republiky pôsobí iba spoločnosť Masokombinát, a to prostredníctvom dovozu mäsových výrobkov z bravčového, hovädzieho a hydinového mäsa. Významnú väčšinu dovezených výrobkov predstavujú mäsové výrobky z bravčového a hovädzieho mäsa.

44.	Z vyššie uvedených skutočností vyplýva, že aktivity účastníkov koncentrácie sa horizontálne prekrývajú v oblasti veľkoobchodného predaja mäsových výrobkov z bravčového, hovädzieho a hydinového mäsa. 

45.	Ako vyplýva z Oznámenia koncentrácie v oblasti, kde pôsobia účastníci koncentrácie existuje aj vertikálne prepojenie: veľkoobchodný predaj mäsových výrobkov z bravčového, hovädzieho a hydinového mäsa je vo vertikálnom vzťahu s maloobchodným predajom mäsových výrobkov z bravčového, hovädzieho a hydinového mäsa.

46.	Úrad posudzoval predmetnú koncentráciu v oblasti veľkoobchodného predaja mäsových výrobkov z bravčového, hovädzieho a hydinového mäsa z horizontálneho hľadiska a v oblasti veľkoobchodných dodávok mäsových výrobkov z bravčového, hovädzieho a z hydinového mäsa vo vzťahu s oblasťou maloobchodného odberu mäsových výrobkov z bravčového, hovädzieho a hydinového mäsa z vertikálneho hľadiska.

47.	Vychádzajúc z uvedeného úrad dospel k nasledujúcim záverom. 

Veľkoobchodný predaj mäsových výrobkov

48.	Mäsové výrobky sú potraviny, vyrábané s prevládajúcim podielom mäsa ako základnej suroviny, určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa.

49.	Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlboko zmrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením, sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok. Výrobný proces zahŕňa výber suroviny vychladenej alebo zmrazenej a ostatných zložiek, mletie, sekanie, nasolenie, príprava mäsového dielu, pridávanie prísad, prídavných látok, technologických pomocných látok, plnenie do obalov, tepelné opracovanie, prípadne zrenie a sušenie pri trvanlivých tepelne neopracovaných výrobkoch, ochladenie, váženie, etiketovanie, skladovanie a expedícia výrobkov.

50.	V súvislosti so zastupiteľnosťou mäsových výrobkov z bravčového, hovädzieho a hydinového mäsa podľa účastníkov koncentrácie existujú odlišné charakteristické vlastnosti mäsa z jednotlivých druhov hospodárskych zvierat, odlišný spôsob jeho spracovania a odlišné preferencie konečných spotrebiteľov, čo následne spôsobuje obmedzenie zastupiteľnosti mäsových výrobkov vyrobených z rôznych druhov mäsa. 

51.	Podľa účastníkov koncentrácie však výrobné postupy bravčových a hovädzích mäsových výrobkov v značnej miere využívajú kombinácie bravčového a hovädzieho mäsa. Z Oznámenia koncentrácie vyplýva, že existuje len veľmi malá skupina výrobkov, ktoré sú vyrobené výhradne z jedného druhu mäsa a že spotrebiteľ nerozlišuje, či je vybraný výrobok zložený z bravčového alebo hovädzieho mäsa a aký podiel tohto mäsa obsahuje. Spotrebiteľ spravidla preferuje biele (hydinové) mäso alebo červené mäso, pri ktorom už významne nerozlišuje, či ide o bravčové alebo hovädzie mäso.

52.	Kým spotrebiteľ mäsové výrobky z bravčového a hovädzieho mäsa v značnej miere nerozlišuje, odlišný prístup je pri mäsových výrobkoch z hydinového mäsa. Hydinové mäsové výrobky spotrebiteľ vníma ako kvalitatívne odlišné výrobky od bravčových a hovädzích mäsových výrobkov, a to z dôvodov priaznivej ceny, ľahkej úpravy, prípadne nízkej energetickej hodnoty. 

53.	Na základe vyššie uvedených skutočností považujú účastníci koncentrácie  mäsové výrobky z bravčového mäsa a mäsové výrobky z hovädzieho mäsa za jeden spoločný relevantný trh, pričom mäsové výrobky z hydinového mäsa predstavujú samostatný relevantný trh. 

54.	Mäsové výrobky podľa Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 18. augusta 2005 č. 1895/2004-100, ktorým sa vydáva hlava Potravinového kódexu Slovenskej republiky zahŕňajú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové výrobky. 

55.	Každý z vyššie uvedených druhov mäsových výrobkov je zvyčajne vyrábaný rozličným výrobným postupom využívajúcim rozličné zariadenia a metódy výroby i rôzne výrobné receptúry. Taktiež sa zvyšuje špecializácia výrobcov na určitý druh mäsového výrobku, no v princípe sú všetci dodávatelia schopní využívať všetky hlavné spracovateľské metódy pri všetkých druhoch mäsových výrobkov. Spotrebitelia síce uvedené mäsové výrobky konzumujú zvyčajne pri rovnakej príležitosti, ale vnímajú ich ako rozdielne produkty.

56.	Na základe vyššie uvedeného je podľa účastníkov koncentrácie možné členiť spracované mäsové výrobky na podskupiny, ktorými sú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové konzervy, avšak vzhľadom na aktivity účastníkov koncentrácie na území Slovenskej republiky (bez ohľadu na skutočnosť, či by bol definovaný relevantný trh úzko alebo v širšom poňatí, trhový podiel spojením vzniknutého subjektu by sa výrazne nezmenil), úrad ponechal otázku členenia mäsových výrobkov na jednotlivé druhy otvorenú.

57.	Vychádzajúc z podkladov a informácií, ktoré boli úradu predložené v  Oznámení koncentrácie, úrad v tomto prípade skúmal dopady predmetnej koncentrácie na hospodársku súťaž v oblasti veľkoobchodného predaja mäsových výrobkov z bravčového, hovädzieho a hydinového mäsa a alternatívne aj v oblasti veľkoobchodného predaja mäsových výrobkov z bravčového a hovädzieho mäsa resp. z hydinového mäsa samostatne, avšak vzhľadom na to, že tak ako je uvedené nižšie, predmetnou koncentráciou nedochádza k vytvoreniu alebo posilneniu dominantného postavenia podnikateľa Penta v oblasti veľkoobchodného predaja mäsových výrobkov z bravčového, hovädzieho a hydinového mäsa a ani v oblasti veľkoobchodného predaja mäsových výrobkov z bravčového a hovädzieho mäsa resp. z hydinového mäsa, ktorého dôsledkom sú významné prekážky efektívnej hospodárskej súťaže, v prípade predmetnej koncentrácie nebolo potrebné zaoberať sa presnou identifikáciou tovarového relevantného trhu v oblasti veľkoobchodného predaja mäsových výrobkov, čo nemalo a ani nemohlo mať vplyv na vecnú správnosť posúdenia dôsledkov predmetnej koncentrácie na podmienky efektívnej hospodárskej súťaže v predmetnej oblasti.

58.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

59.	Vychádzajúc z podkladov a informácií predložených účastníkom konania podnikanie v oblasti veľkoobchodného predaja mäsových výrobkov neobmedzujú významné ekonomické, technické, právne alebo iné bariéry na národnej a ani na medzinárodnej úrovni. Veľkoobchodný predaj mäsových výrobkov sa uskutočňuje na území širšom ako je územie Slovenskej republiky.

60.	Z Oznámenia koncentrácie zároveň vyplýva, že účastníci koncentrácie pôsobia na celom území Slovenskej republiky a súťažia s ostatnými podnikateľmi na celom území Slovenskej republiky. Súťažné podmienky na území Slovenskej republiky sú také homogénne, že toto územie môže byť odčlenené od ostatných území s odlišnými súťažnými podmienkami.

61.	Účastníci koncentrácie v Oznámení koncentrácie uviedli, že úrad by mal vymedziť priestorové relevantné trhy pre veľkoobchodný predaj mäsových výrobkov z bravčového, hovädzieho a hydinového mäsa prinajmenšom územím Slovenskej republiky. 

62.	Avšak vzhľadom na to, že ako je uvedené nižšie, predmetnou koncentráciou nedochádza k vytvoreniu alebo posilneniu dominantného postavenia podnikateľa Penta v oblasti veľkoobchodného predaja mäsových výrobkov z bravčového, hovädzieho a hydinového mäsa a ani v oblasti veľkoobchodného predaja mäsových výrobkov z bravčového a hovädzieho mäsa resp. z hydinového mäsa, ktorého dôsledkom sú významné prekážky efektívnej hospodárskej súťaže, v prípade predmetnej koncentrácie nebolo potrebné zaoberať sa presnou identifikáciou priestorového relevantného trhu v oblasti veľkoobchodného predaja mäsových výrobkov, čo nemalo a ani nemohlo mať vplyv na vecnú správnosť posúdenia dôsledkov predmetnej koncentrácie na podmienky efektívnej hospodárskej súťaže v predmetnej oblasti.

63.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

64.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad skúmal, či uskutočnením koncentrácie nedôjde na území Slovenskej republiky vo vyššie uvedených oblastiach k takým zmenám, ktoré by vytvárali alebo posilňovali dominantné postavenie účastníka konania, ktorého dôsledkom môžu byť významné prekážky efektívnej hospodárskej súťaže na relevantnom trhu.

65.	Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

66.	Celkovú veľkosť veľkoobchodného predaja mäsových výrobkov vyčíslil úrad bez konzerv, nakoľko spoločnosti Masokombinát a Debreceni nedoviezli v rokoch 2008 až 2010 na územie Slovenskej republiky žiadne konzervy. Konkrétne údaje o celkovom veľkoobchodnom predaji mäsových výrobkov na území Slovenskej republiky v rokoch 2008, 2009 a 2010 sa nachádzajú v nasledujúcej tabuľke.

Rok	Predaj mäsových výrobkov v SR (tony)	
2008	121 942	
2009	101 213	
2010	98 485	
Zdroj: Vlastné výpočty úradu na základe údajov z Oznámenia koncentrácie a Výkazu RM (MP SR) 2-12 spoločnosti Radela, s.r.o., Trenčianska 55, 821 06 Bratislava (ďalej len „Radela“)  

67.	Odberateľmi mäsových výrobkov v SR sú najmä obchodné reťazce, ale aj nezávislé maloobchodné prevádzky. Ako vyplýva z Oznámenia koncentrácie, odberateľmi účastníka konania sú [................................................................... ................................................................................................................................................................].

68.	Na základe údajov z Oznámenia koncentrácie o objeme veľkoobchodného predaja mäsových výrobkov na území Slovenskej republiky a objeme veľkoobchodného predaja mäsových výrobkov účastníkmi koncentrácie úrad zistil, že v rokoch 2008, 2009 a 2010 účastníci koncentrácie dosiahli na území Slovenskej republiky podiely, ktoré sú uvedené v nasledujúcej tabuľke.

Účastníci koncentrácie	Podiely v SR – mäsové výrobky 	
	2008	2009	2010	
Penta	[30-40]	[30-40]	[30-40]	
Masokombinát	[0-5]	[0-5]	[0-5]	
Zdroj: Vlastné výpočty úradu na základe údajov spoločnosti Radela a poskytnutých údajov o predaji účastníkmi koncentrácie

69.	Z vyššie uvedených skutočností vyplýva, že podnikateľ Penta dosiahol v roku 2010 v oblasti veľkoobchodného predaja mäsových výrobkov v Slovenskej republike podiel [30-40] %. Vzhľadom na to, že podiel nadobúdanej spoločnosti bol v roku 2010 v tejto oblasti vo výške [0-5] %, podnikateľ Penta dosiahne po uskutočnení posudzovanej koncentrácie v oblasti veľkoobchodného predaja mäsových výrobkov v Slovenskej republike podiel [30-40] %. 

70.	Z informácií získaných z predchádzajúcej činnosti úradu vyplýva, že trh veľkoobchodného predaja mäsových výrobkov sa vyznačuje malým počtom väčších podnikateľov a veľkým počtom menších podnikateľov. Medzi subjekty s najvyšším podielom v oblasti veľkoobchodného predaja mäsových výrobkov patrí skupina TAURIS (10-20) %, spoločnosť Púchovský mäsový priemysel (10 - 20) % a AGROFERT HOLDING (10-20) %. 

71.	Na základe postavenia účastníkov koncentrácie a ich konkurentov v oblasti veľkoobchodného predaja mäsových výrobkov z bravčového, hovädzieho a hydinového mäsa na území Slovenskej republiky úrad zistil, že posudzovaná koncentrácia významne nezmení konkurenčné podmienky v predmetnej oblasti. Postavenie podnikateľa Penta sa v oblasti veľkoobchodného predaja mäsových výrobkov z bravčového, hovädzieho a hydinového mäsa po uskutočnení predmetnej koncentrácie výrazne nezmení, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa Penta v oblasti veľkoobchodného predaja mäsových výrobkov z bravčového, hovädzieho a hydinového mäsa, ktorého dôsledkom sú významné prekážky efektívnej hospodárskej súťaže na relevantnom trhu.

72.	Úrad vyčíslil celkovú veľkosť veľkoobchodného predaja mäsových výrobkov z bravčového a hovädzieho mäsa na základe údajov zverejňovaných vo výkazoch, ktoré spracováva spoločnosť Radela. Konkrétne údaje o celkovom veľkoobchodnom predaji mäsových výrobkov z bravčového a hovädzieho mäsa na území Slovenskej republiky v rokoch 2008, 2009 a 2010 sa nachádzajú v nasledujúcej tabuľke.

Rok	Predaj mäsových výrobkov z bravčového a hovädzieho mäsa v SR (tony)	
2008	105 337	
2009	86 540	
2010	84 885	
Zdroj: Výkazy RM (MP SR) 2-12 spoločnosti Radela 

73.	Na základe údajov z Oznámenia koncentrácie o objeme veľkoobchodného predaja mäsových výrobkov z bravčového a hovädzieho mäsa na území Slovenskej republiky a objeme veľkoobchodného predaja mäsových výrobkov z bravčového a hovädzieho mäsa účastníkmi koncentrácie úrad zistil, že v rokoch 2008, 2009 a 2010 účastníci koncentrácie dosiahli na území Slovenskej republiky podiely, ktoré sú uvedené v nasledujúcej tabuľke.

Účastníci koncentrácie	Podiely v SR – mäsové výrobky z bravčového a hovädzieho mäsa 	
	2008	2009	2010	
Penta	[30-40]	[30-40]	[30-40]	
Masokombinát	[0-5]	[0-5]	[0-5]	
Zdroj: Vlastné výpočty úradu na základe údajov spoločnosti Radela a poskytnutých údajov o predaji účastníkmi koncentrácie

74.	Z vyššie uvedených skutočností vyplýva, že podnikateľ Penta dosiahol v roku 2010 v oblasti veľkoobchodného predaja mäsových výrobkov z bravčového a hovädzieho mäsa v SR podiel [30-40] %. Vzhľadom na to, že podiel nadobúdanej spoločnosti bol v roku 2010 v tejto oblasti vo výške [0-5] %, podnikateľ Penta dosiahne po uskutočnení posudzovanej koncentrácie v oblasti veľkoobchodného predaja mäsových výrobkov z bravčového a hovädzieho mäsa v Slovenskej republike podiel [30-40] %. 

75.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäsové výrobky je v súčasnosti cca 136 podnikateľov, ktorí sa zaoberajú spracovaním mäsových výrobkov z bravčového a hovädzieho mäsa na území Slovenskej republiky. Medzi subjekty s najvyšším podielom v roku 2010, ktorý na základe kvalifikovaného odhadu vyčíslil účastník konania, v oblasti veľkoobchodného predaja mäsových výrobkov z bravčového a hovädzieho mäsa patrí skupina TAURIS (s  podielom 10-20 %), ďalej spoločnosť Púchovský mäsový priemysel (10-20 %) a  AGROFERT HOLDING (0-5 %). 

76.	Na základe postavenia účastníkov koncentrácie a ich konkurentov v oblasti veľkoobchodného predaja mäsových výrobkov z bravčového a hovädzieho mäsa na území Slovenskej republiky úrad zistil, že posudzovaná koncentrácia významne nezmení konkurenčné podmienky v predmetnej oblasti. Postavenie podnikateľa Penta sa v oblasti veľkoobchodného predaja mäsových výrobkov z bravčového a hovädzieho mäsa po uskutočnení predmetnej koncentrácie výrazne nezmení, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa Penta v oblasti veľkoobchodného predaja mäsových výrobkov z bravčového a hovädzieho mäsa, ktorého dôsledkom sú významné prekážky efektívnej hospodárskej súťaže na relevantnom trhu. 

77.	Celkový objem veľkoobchodného predaja mäsových výrobkov z hydinového mäsa vyčíslil účastník konania v Oznámení koncentrácie na základe údajov, ktoré úrad zverejnil v rozhodnutí č. 2011/FH/3/1/012. Konkrétne údaje o celkovom veľkoobchodnom predaji mäsových výrobkov z hydinového mäsa na území Slovenskej republiky v rokoch 2008, 2009 a 2010 sa nachádzajú v nasledujúcej tabuľke.

Rok	Predaj mäsových výrobkov z hydinového mäsa v SR (tony)	
2008	16 585	
2009	14 673	
2010	13 600	
Zdroj: rozhodnutie úradu č. 2011/FH/3/1/012

78.	Na základe aktivít účastníkov koncentrácie na území Slovenskej republiky účastníci koncentrácie vyčíslili podiely, ktoré dosiahli podnikatelia Penta a Masokombinát v rokoch 2008, 2009 a 2010 v oblasti veľkoobchodného predaja mäsových výrobkov z hydinového mäsa na území Slovenskej republiky. Údaje o výške podielov sú uvedené v nasledujúcej tabuľke.

Účastníci koncentrácie	Podiely v SR – mäsové výrobky z hydinového mäsa 	
	2008	2009	2010	
Penta	[20-30]	[20-30]	[20-30]	
Masokombinát	[0-5]	[0-5]	[0-5]	
Zdroj: Výpočty účastníkov koncentrácie na základe údajov – veľkosť trhu, vlastný predaj 

79.	Z vyššie uvedených skutočností vyplýva, že podnikateľ Penta dosiahol v roku 2010 v oblasti veľkoobchodného predaja mäsových výrobkov z hydinového mäsa podiel vo výške [20-30] %. Vzhľadom na skutočnosť, že podiel nadobúdanej spoločnosti Masokombinát bol v roku 2010 v oblasti veľkoobchodného predaja mäsových výrobkov z hydinového mäsa [0-5] %, podnikateľ Penta nadobudne po uskutočnení predmetnej koncentrácie v oblasti veľkoobchodného predaja mäsových výrobkov z hydinového mäsa podiel     [20-30] %. 

80.	Ďalšími subjektmi, ktoré podľa Oznámenia koncentrácie pôsobia v oblasti spracovania a veľkoobchodného predaja mäsových výrobkov z hydinového mäsa sú AGROFERT HOLDING s podielom 40-50 %, Púchovský mäsový priemysel (10-20 %) a skupina TAURIS (5-10 %). 

81.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäsové výrobky je v súčasnosti cca 83 podnikateľov, ktorí sa zaoberajú spracovaním mäsových výrobkov z hydinového mäsa na území Slovenskej republiky.

82.	Na základe postavenia účastníkov koncentrácie a ich konkurentov v oblasti veľkoobchodného predaja mäsových výrobkov z hydinového mäsa na území Slovenskej republiky úrad zistil, že posudzovaná koncentrácia významne nezmení konkurenčné podmienky v predmetnej oblasti. Postavenie podnikateľa Penta sa v oblasti veľkoobchodného predaja mäsových výrobkov z hydinového mäsa po uskutočnení predmetnej koncentrácie výrazne nezmení, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa Penta v oblasti veľkoobchodného predaja mäsových výrobkov z hydinového mäsa, ktorého dôsledkom sú významné prekážky efektívnej hospodárskej súťaže na relevantnom trhu. 

Vzťah veľkoobchodných dodávok mäsových výrobkov z bravčového, hovädzieho a hydinového mäsa a maloobchodného odberu mäsových výrobkov z bravčového, hovädzieho a hydinového mäsa

83.	Ako je uvedené vyššie, veľkoobchodné dodávky mäsových výrobkov z bravčového, hovädzieho a hydinového mäsa sú vo vertikálnom vzťahu s maloobchodným odberom mäsových výrobkov z bravčového, hovädzieho a hydinového mäsa.

84.	Masokombinát ako veľkoobchodný dodávateľ mäsových výrobkov z bravčového, hovädzieho a hydinového mäsa pôsobí na dodávateľskom trhu. Penta disponuje prostredníctvom spoločnosti Mecom Trade 76 maloobchodnými predajňami, ktoré sa špecializujú na predaj mäsa a mäsových výrobkov z bravčového, hovädzieho a hydinového mäsa, pôsobí teda na odberateľskom trhu.

85.	V tomto prípade úrad posudzoval dopad predmetnej koncentrácie z vertikálneho hľadiska na podmienky hospodárskej súťaže v tejto oblasti, pričom zobral do úvahy nasledujúce skutočnosti.

86.	Ako je vyššie uvedené, Masokombinát v roku 2010 mal [0-5] %-ný podiel zo všetkých dodávok mäsových výrobkov z bravčového, hovädzieho a hydinového mäsa na území SR. Jeho podiel z dodávok mäsových výrobkov z bravčového a hovädzieho mäsa resp. mäsových výrobkov z hydinového mäsa bol [0-5] % resp. [0-5] %. Masokombinát teda nie je významným dodávateľom mäsových výrobkov z bravčového, hovädzieho a hydinového mäsa a ako je uvedené vyššie, existuje dostatočný počet konkurentov na to, aby obchodné reťazce a nezávislí odberatelia mohli nahradiť jeho dodávky z alternatívnych zdrojov.

87.	Na základe uvedených skutočností úrad nedospel k záveru, že v dôsledku posudzovanej koncentrácie by sa zamedzilo prístupu ostatných konkurentov v oblasti maloobchodného odberu mäsových výrobkov z bravčového, hovädzieho a hydinového mäsa na území SR k veľkoobchodným dodávkam mäsových výrobkov z bravčového, hovädzieho a hydinového mäsa.

88.	Vzhľadom na to, že predmetnou koncentráciou podnikateľ Penta maloobchodné nenadobudne ďalšie maloobchodné predajne, jeho pozícia sa v dôsledku koncentrácie v predmetnej oblasti nezmení. S ohľadom na uvedené v dôsledku predmetnej koncentrácie nedôjde k zamedzeniu prístupu ostatných konkurentov v oblasti veľkoobchodných dodávok mäsových výrobkov z bravčového, hovädzieho a hydinového mäsa na území SR na maloobchodný trh. 

89.	Úrad teda zistil, že predmetnou koncentrácie nedochádza k vytvoreniu alebo posilneniu dominantného postavenia podnikateľa Penta v oblasti veľkoobchodných dodávok mäsových výrobkov z bravčového, hovädzieho a hydinového mäsa na území SR, ktorého dôsledkom sú významné prekážky efektívnej hospodárskej súťaže na relevantnom trhu, a ani k vytvoreniu alebo posilneniu dominantného postavenia podnikateľa Penta v oblasti maloobchodného predaja mäsových výrobkov z bravčového, hovädzieho a hydinového mäsa na území SR, ktorého dôsledkom sú významné prekážky efektívnej hospodárskej súťaže na relevantnom trhu.

VI. Záver

90.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie podnikateľa Penta vo vyššie uvedených oblastiach, ktorého dôsledkom sú významné prekážky efektívnej hospodárskej súťaže na relevantnom trhu.

91.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

92.	Podľa § 33 zákona úrad listom č. 4609/2011 zo dňa 23.11.2011 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

93.	Podnikateľ Penta sa prostredníctvom právneho zástupcu vyjadril listom zaevidovaným pod č. 4819/2011 dňa 05.12.2011, že nemá žiadne výhrady k podkladom a spôsobu zistenia údajov a informácií uvedených v predmetnej výzve, s výnimkou pripomienok týkajúcich sa obchodného tajomstva a formálnych úprav, ktoré boli v znení rozhodnutia zapracované.

94.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

						Mgr. Daniela Lukáčová			riaditeľka odboru koncentrácií
Rozhodnutie sa doručuje:

JUDr. Katarína Segečová, advokát
Advokátska kancelária JUDr. Katarína Segečová, s.r.o.
Einsteinova 25
851 01 Bratislava